สินเชื่อหดตัวแรง
โตต่ำสุดรอบ2ปีหลังเศรษฐกิจไม่ฟื้นตัวเอสเอ็มอีเจ็บสุดยอดรูดปรื๊ดชะลอต่อ
19 พ.ย. 2557

โตต่ำสุดรอบ2ปีหลังเศรษฐกิจไม่ฟื้นตัวเอสเอ็มอีเจ็บสุดยอดรูดปรื๊ดชะลอต่อ
สินเชื่อธนาคารพาณิชย์โตต่ำสุดรอบ 2 ปี เอสเอ็มอีเดี้ยงสุด หลังเศรษฐกิจไม่ฟื้น ธนาคารไม่ปล่อยกู้
นายจาตุรงค์ จันทรังษ์ ผู้อานวยการอาวุโส ฝ่ายกลยุทธ์สถาบันการเงิน ธนาคารแห่งประเทศไทย (ธปท.) เปิดเผยว่า อัตราการขยายตัวของสินเชื่อรวมในระบบธนาคารพาณิชย์ ณ สิ้นไตรมาส 3 ปีนี้ ชะลอตัวลงต่อเนื่องมาอยู่ที่ 5.6% จาก 7.3% ในไตรมาสก่อนหน้า นับเป็นการเติบโตที่ชะลอตัวลงเป็นไตรมาส 8 หรือ 2 ปีติดต่อกันแล้ว ซึ่งทาง ธปท.ยอมรับว่า ภาวะเศรษฐกิจในขณะนี้มีแนวโน้มทำให้สินเชื่อโตลดลงอีกแต่คงไม่ถึงขั้นทำให้ติดลบ โดยต้องรอติดตามดูเศรษฐกิจไตรมาส 4 ปีนี้ และแนวโน้มการฟื้นตัวของเศรษฐกิจในระยะต่อไป 
ทั้งนี้ ภาวะเศรษฐกิจซึ่งฟื้นตัวช้ากว่าที่คาด ได้ฉุดการเติบโตของสินเชื่อธุรกิจลงมาเกือบเท่าตัวเมื่อเทียบกับไตรมาสก่อนหน้า โดยเฉพาะสินเชื่อธุรกิจขนาดกลางและขนาดย่อม (เอสเอ็มอี) ที่ชะลอตัวลงมาอยู่ที่ 4.7% จาก 8.7% ซึ่งนับเป็นระดับที่น่ากังวล เนื่องจากเอสเอ็มอียังมีข้อจำกัดในการเข้าถึงแหล่งทุน หากเทียบกับสินเชื่อธุรกิจขนาดใหญ่ที่ขยายตัวลดลงอยู่ที่ 4.3% เนื่องจากมีการระดมทุนผ่านการออกตราสารหนี้แทน 
ขณะที่สินเชื่ออุปโภคบริโภคนั้นขยายตัวลดลงอยู่ที่ 8% จาก 8.8% ในไตรมาสก่อน โดยเป็นการลดลงของสินเชื่อบัตรเครดิตมากที่สุด คือขยายตัว 8.7% จาก 10.2% ขณะที่สินเชื่อรถยนต์ยังหดตัวต่อเนื่องที่ 3.7% ส่วนสินเชื่อส่วนบุคคลเติบโต 14.5% ลดลงเพียงเล็กน้อยจาก 14.6% และสินเชื่อที่อยู่อาศัยเติบโต 12.3% จาก 12.5% ทว่า ธปท.มองว่าเป็นการปรับตัวลงเข้าสู่ระดับปกติ จากเดิมที่เติบโตค่อนข้างสูง
นายจาตุรงค์ กล่าวว่า ถึงสินเชื่อรวมจะชะลอตัวลงแต่คุณภาพสินเชื่อยังอยู่ในระดับที่ดี โดยในไตรมาส 3 ปีนี้ หนี้ที่ไม่ก่อให้เกิดรายได้ (เอ็นพีแอล) เพิ่มขึ้นเล็กน้อยจาก 2.28% ในไตรมาสก่อนหน้าเป็น 2.34% คิดเป็นปริมาณที่เพิ่มขึ้นจากไตรมาสก่อนหน้า 1.03 หมื่นล้านบาท หรือเพิ่มขึ้น 3.6% ซึ่งส่วนใหญ่เพิ่มมาจากสินเชื่อเพื่อการอุปโภคบริโภค
ทั้งนี้ สินเชื่อเพื่อการอุปโภคบริโภคเกือบทุกประเภท มีแนวโน้มเอ็นพีแอลเพิ่มขึ้นอย่างต่อเนื่องเกือบทุกประเภท โดยสินเชื่อบัตรเครดิตมีเอ็นพีแอลสูงขึ้นจาก 3.3% ของสินเชื่อรวม ณ ไตรมาส 2 เพิ่มเป็น 3.7% ในไตรมาส 3 ปีนี้ สินเชื่อส่วนบุคคลเพิ่มขึ้นจาก 2.6% เพิ่มเป็น 3% และสินเชื่อรถยนต์เพิ่มจาก 2.3% เพิ่มเป็น 2.4% ส่วนสินเชื่อที่อยู่อาศัยปรับขึ้นเล็กน้อย จาก 2.3% เพิ่มเป็น 2.5% และหากดูเอ็นพีแอลรวมเฉพาะของสินเชื่อเพื่อการอุปโภคบริโภคที่เติบโตมาต่อเนื่อง ถือว่าเอ็นพีแอล ณ สิ้นไตรมาส 3 ปีนี้ขยายตัวสูงสุดในรอบ 4 ปีที่ผ่านมา ซึ่งหากเศรษฐกิจยังชะลอต่อเนื่อง ย่อมส่งผลต่อการขยายตัวของสินเชื่อให้ชะลอลงอีก ขณะเดียวกันก็กดดันให้เอ็นพีแอลในระบบธนาคารปรับสูงขึ้นด้วย
“แต่ ธปท.ไม่ได้ห่วงว่าเอ็นพีแอลที่เพิ่มขึ้นจะกระทบฐานะของธนาคาร หรือทำให้ภาวะเศรษฐกิจโดยรวมให้แย่ลง รวมถึงไม่คิดว่าจะทำให้ผู้กู้รายย่อยเข้าถึงสินเชื่อยากขึ้น เพราะธนาคารมีการกันสำรองต่อหนี้เอ็นพีแอลสูงถึง 166.9% ณ ไตรมาส 3 ปีนี้ และมีเงินกองทุนต่อสินทรัพย์เสี่ยงสูงถึง 17.1% สูงกว่าเกณฑ์ปกติที่กำหนดไว้ 8.5% ส่วนการเข้าถึงสินเชื่อนั้นก็เป็นปกติเพราะแบงก์มีความเข้มงวดอยู่ระดับหนึ่งอยู่แล้ว หากคุณสมบัติไม่ผ่านเกณฑ์ของแบงก์ก็กู้ไม่ได้อยู่แล้ว” นายจาตุรงค์ กล่าว
ทั้งนี้ ณ สิ้นไตรมาส 3 สินเชื่อรวมโต 5.6% จากไตรมาสก่อน 7.3% แบ่งเป็น สินเชื่อธุรกิจโต 4.5% จากไตรมาสก่อน 6.6% สินเชื่อธุรกิจขนาดใหญ่โต 4.3% จากไตรมาสก่อน 4.2% สินเชื่อเอสเอ็มอีโต 4.7% จากไตรมาสก่อน 8.7% และสินเชื่อเพื่อการอุปโภคบริโภคโต 8% จากไตรมาสก่อน 8.8%